Sacrosancte ecclesie Sancti Vincentii martiris. Ego Otto comes et uxor mea Adela donamus quasdam res, pro remedio animarum nostrarum, sitas in pago Matisconensi atque Lugdunensi, videlicet beneficium Humberti Mulionis defuncti. Conjacent autem ipse terre in villa Grecio, et in villa Varennas, et in villa Draciaco, et villa in suburbio et in urbe Matisconi. Concedimus autem ipsas terras Domino Sanctoque Vincentio, ad mensam fratrum, eo pacto ut unoquoque anno post nostrum decessum rectores ipsius loci, in die nostri obitus, anniversariam diem Domino sacrificia offerendo faciant. Donatum in Matiscono ubi Umbertus jam dictus mansit. S. Ottonis comitis. S. uxoris sue Adele, qui fieri et firmare rogaverunt. S. Rainaldi filii sui. Item Rainaldi. S. Nardini. Data per manum Rannulfi levite, Va feria, mense martio, regnante rege Rotberto.